इस संस्थान के डिग्री और डिप्लोमाधारी युवक विश्व के खुले बाजार एवं उदारीकृत व्यवस्था का लाभ उठाते हुए अपने अपमिश्रित उत्पादों से बाजार को पाट देंगे I एक अपमिश्रण तकनीक सलाहकार बोर्ड का गठन किया जाएगा I देश के प्रतिष्ठित नक्कालों, कालाबाजारियों और मिलावट विशेषज्ञों को इसका सदस्य बनाया जाएगा I ये सदस्य विभिन्न वस्तुओं की नक़ल बनाने एवं मिलावट की आधुनिक प्रविधि के संबंध में बहुमूल्य सुझाव देंगे I हमारा शोध संस्थान डुप्लीकेट चैनल नामक एक टी वी चैनल आरम्भ करेगा जिसके माध्यम से अलंकृत शैली और काव्यमय – अनुप्रासयुक्त शब्दावली में विज्ञापनबालाओं द्वारा उत्पादों का विज्ञापन किया जाएगा I कुछ ही दिनों में विश्व मंडियों में हमारे नकली उत्पादों का एकाधिकार हो जाएगा I घोंचूमल जी इस शोध संस्थान को अंतर्राष्ट्रीय प्रतिष्ठान का दर्जा दिलाने के लिए प्रतिबद्ध हैं I उनका कहना है कि संस्थान के नकलची छात्र अपनी प्रतिभा से देश ही नहीं, बल्कि विश्व को गौरवान्वित करेंगे और अपमिश्रण विधा को अंतर्राष्ट्रीय पहचान दिलाएंगे I